CELEX: 62020TN0485
Language: mt
Date: 2020-08-05 00:00:00
Title: Kawża T-485/20: Rikors ippreżentat fil-5 ta’ Awwissu 2020 – Junqueras i Vies vs Il-Parlament

14.9.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 304/25
            
         
      Rikors ippreżentat fil-5 ta’ Awwissu 2020 – Junqueras i Vies vs Il-Parlament
      (Kawża T-485/20)
      (2020/C 304/30)
      Lingwa tal-kawża: l-Ispanjol
      
         Partijiet
      
      
         Rikorrent: Oriol Junqueras i Vies (Sant Joan de Vilatorrada, Spanja) (rappreżentant: A. Van den Eynde Adroer, avukat)
      
         Konvenut: Il-Parlament Ewropew
      
         Talbiet
      
      Ir-rikorrent jitlob li l-Qorti Ġenerali jogħġobha tannulla d-Deċiżjoni tal-Parlament Ewropew / Direttorat Ġenerali tal-Finanzi – Directorate for Members’ Financial and Social Entitlements, innotifikata bl-ittra ta’ Didier KLETHI, tas-7 ta’ Mejju 2020, li tistabbilixxi li s-salarju tal-Membru Parlamentari Oriol Junqueras i Vias jista’ jitħallas biss għall-perijodu ta’ bejn il-25 ta’ Settembru 2019 u t-2 ta’ Jannar 2020, b’mod konformi mal-Artikolu 10 tal-Istatut tal-Membri Parlamentari tal-Parlament Ewropew, bl-ispejjeż jitħallsu mill-konvenut.
      
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv huwa bbażat fuq ksur tas-sentenza tal-Awla Manja tal-Qorti tal-Ġustizzja tal-Unjoni Ewropea, tad-19 ta’ Diċembru 2019, mogħtija fil-kuntest tad-domanda preliminari C-502/19, Junqueras i Vias, sa fejn tirrikonoxxi lil Oriol Junqueras i Vies l-istatus ta’ Membru Parlamentari tal-Parlament Ewropew sa mit-13 ta’ Ġunju 2019, b’tali mod li skont l-imsemmija sentenza ma teżistix il-kawża ta’ inkompatibbiltà prevista fl-Artikolu 7.2 tal-Att rigward l-elezzjoni tal-Membri tal-Parlament Ewropea tal-1976.
               
            
                  2.
               
               
                  It-tieni motiv huwa bbażat fuq in-neċessità, fil-każ konkret, ta’ interpretazzjoni mhux formalistika tal-Artikolu 7.2 tal-Att rigward l-elezzjoni tal-Membri tal-Parlament Ewropea tal-1976 sa fejn, meta ffaċċjat bl-inattività tal-Parlament b’rabta mal-protezzjoni tal-immunità ta’ Junqueras i Vias, kien impedut materjalment u fiżikament u contra l-volontà tiegħu milli jirrinunzja għall-pożizzjoni ta’ deputat tal-Kamra tad-Deputati u li jaċċedi għall-eżerċizzju sħiħ tal-pożizzjoni tiegħu bħala membru tal-Parlament Ewropew.
               
            
                  3.
               
               
                  It-tielet motiv huwa bbażat fuq in-neċessità, fil-każ konkret, ta’ interpretazzjoni sostantiva u mhux formalistika tal-Artikolu 7.2 tal-Att rigward l-elezzjoni tal-Membri tal-Parlament Ewropea tal-1976 sa fejn sostantivament ma teżistix kawża ta’ inkompatibbiltà, sa fejn Junqueras i Vias kien f’kull mument fi stat ta’ sospensjoni mill-eżerċizzju tal-pożizzjoni tiegħu ta’ deputat tal-Kamra tad-Deputati u mid-drittijiet u l-allowances kollha marbuta mal-istess pożizzjoni u sa fejn huwa barra minn hekk inżamm kontra l-volontà tiegħu fl-imsemmija pożizzjoni minħabba li huwa ġie impediment fiżiku u materjali, u kontra l-volontà tiegħu, milli jirrinunzja għall-imsemmija pożizzjoni sabiex jaċċedi għall-eżerċizzju sħiħ tal-pożizzjoni tiegħu bħala membru tal-Parlament Ewropew.